Kolmas olyntholaispuhe

**Kolmas olyntholaispuhe** (; ) on Demostheneen kirjoittama puhe, jonka hän piti Ateenan kansankokouksessa vuonna 349 eaa. Se on kolmas Demostheneen niin kutsutuista olyntholaispuheista, jotka käsittelevät Olynthoksen avunpyyntöä Filippos II:n Makedonian uhkaa vastaan. Puheen numero Demostheneen puheiden joukossa on 3.

## Historia

Olynthoslaisten pyynnöstä ja Demostheneen aiemman kahden olyntholaispuheen kehottamina ateenalaiset olivat lähettäneet apujoukkoja Olynthokseen ja saaneet, kuten Libanios kertoo, joitakin myönteisiä uutisia; todennäköisemmin kuitenkin vain epämääräisiä huhuja, jotka saivat heidät kuvittelemaan vaaran olevan toistaiseksi torjuttu. He alkoivat – kuten lopputulos osoitti, aivan liian varhain – luottaa menestykseen ja puhua Filippoksen rankaisemisesta hänen röyhkeydestään. Tässä heitä rohkaisivat tietyt puhujat, jotka pyrkivät populistisesti imartelemaan kansallisia ennakkoluuloja.

Tässä puheessa Demosthenes pyrkii hillitsemään kansan ylimielisyyttä, muistuttaa puolustuksellisten toimien tarpeellisuudesta hyökkäävien sijaan ja korostaa erityisesti liittolaisten säilyttämisen merkitystä. Hän viittaa jälleen – ja tällä kertaa aiempaa rohkeammin – Eubuloksen lakiin, joka rajoitti kaupungin juhlarahaston () käyttöä, ja jonka hän antaa ymmärtää tulisi kumota, ja kehottaa ateenalaisia yleisesti ponnekkaisiin ponnistuksiin Filipposta vastaan.

Puhe ei enää kyennyt kääntämään tapahtumien kulkua. Olynthos kukistui ja tuhoutui vuonna 348 eaa., mikä merkitsi Makedonian ratkaisevaa voittoa Pohjois-Kreikassa.

## Sisältö

Demosthenes aloittaa vertaamalla Ateenan todellista tilannetta siihen harhaan, jonka jotkut puhujat luovat puhumalla vain kostosta Filippokselle. Todellisuudessa Ateena on puolustuskannalla ja vaarassa menettää vielä enemmän, ellei toimi nyt päättäväisesti. Hän muistuttaa menneistä epäonnistumisista — erityisesti Heraion Teikhoksen kohdalla — joissa tehtiin päätöksiä, mutta niistä ei seurannut toimintaa. Nyt, kun Olynthos on joutunut Filippoksen hyökkäyksen kohteeksi, Ateena ei voi enää viivytellä. Jos tilaisuus hukataan, sota tulee heidän omalle maaperälleen.

Puheessa Demosthenes vaatii, että Ateenan on muutettava lainsäädäntöään ja poliittista ilmapiiriään voidakseen todella reagoida kriisiin. Hän esittää, että juhlarahaston käyttöä rajoittava laki tulisi kumota ja resurssit ohjata puolustukseen. Näin hän käytännössä puolustaa avoimesti juhlarahaston muuttamista sotakassaksi, ja tästä muodostuu koko puheen pääaihe, jota kaikki perustelut tukevat. Demosthenes kritisoi voimakkaasti niitä puhujia, jotka puhuvat kansalle miellyttääkseen sitä sen sijaan, että antaisivat vaikeita mutta tarpeellisia neuvoja. Esimerkkinä hän nostaa esiin Ateenan menneisyyden suuret valtiomiehet ja vertaa heidän saavutuksiaan nykypäivän rappeutuneeseen politiikkaan, jossa valtiomiehet rikastuvat ja kaupunki köyhtyy.

Lopuksi Demosthenes ehdottaa järjestelmää, jossa kaikki kansalaiset osallistuvat – joko sotilaallisesti tai hallinnollisesti – ja jossa julkiset varat jaetaan tehtyjen palvelusten mukaan. Hän ei vastusta maksettua palvelusta, vaan haluaa liittää sen kansalaisvelvollisuuksiin ja toimintaan. Hän varoittaa passiivisuudesta ja siitä, että Ateena on muuttumassa kansakunnaksi, joka kuuntelee palkkasotilaiden voittoja, mutta pysyy itse toimettomana. Ateenan on palattava aktiiviseksi toimijaksi, kuten sen esi-isät, ja ryhdyttävä toimiin, jotka palauttavat sen kunnian ja turvallisuuden.

Puheen sävyssä on selvä ero edellisiin kahteen olyntholaispuheeseen: Demosthenes tekee selväksi, että paras tilaisuus on jo mennyt, ja että menetetty asema voidaan palauttaa vain epätoivoisin toimin.

## Lähteet

## Kirjallisuutta

* Demosthenes: *Olynthiac 3*. Teoksessa 

## Aiheesta muualla

* Δημοσθένης: *[https://el.wikisource.org/wiki/Ολυνθιακός/Γ Ὀλυνθιακὸς Γ΄]*. Wikiaineisto. 
* Demosthenes: *[https://www.perseus.tufts.edu/hopper/text?doc=Perseus%3Atext%3A1999.01.0069%3Aspeech%3D3 Olynthiac 3]*. Perseus. 
* Demosthenes: *[https://www.perseus.tufts.edu/hopper/text?doc=Perseus%3Atext%3A1999.01.0070%3Aspeech%3D3%3Asection%3D1 Olynthiac 3]*. Perseus. 
* Demosthenes: *[https://topostext.org/work/403 Olynthiac 3]*. ToposText.